N á v r h

Zákon

z ........... 2001

o vyšších súdnych úradníkoch a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

§ 1

Predmet úpravy

Tento zákon upravuje postavenie a činnosť vyšších súdnych úradníkov.

Postavenie vyšších súdnych úradníkov

§ 2

(1)	Za vyššieho súdneho úradníka môže byť vymenovaný občan, ktorý
a)	spĺňa predpoklady podľa osobitného predpisu,1) 
b)	získal právnické vzdelanie absolvovaním bakalárskeho alebo magisterského štúdia na právnickej  fakulte vysokej školy v Slovenskej republike alebo má uznaný2) alebo nostrifikovaný doklad o získaní právnického vzdelania absolvovaním štúdia rovnakej úrovne na vysokej škole v zahraničí,3)
c)	je bezúhonný a jeho morálne vlastnosti dávajú záruku, že funkciu vyššieho súdneho úradníka bude riadne vykonávať.
(2)	Bezúhonným na účely tohto zákona je občan, ktorý nebol právoplatne odsúdený za úmyselný trestný čin alebo za čin, za ktorý mu bol uložený nepodmienečný trest odňatia slobody. Bezúhonnosť sa preukazuje výpisom z registra trestov, ktorý nesmie byť starší ako tri mesiace. 
(3)	Ak sa voči vyššiemu súdnemu úradníkovi začalo trestné konanie alebo disciplinárne konanie, je až do právoplatného rozhodnutia oprávnený vykonávať úkony súdu podľa tohto zákona, okrem oprávnenia vydávať rozhodnutie.
(4)	Kvalifikačnou skúškou sa podľa osobitného predpisu1) rozumie odborná skúška na vyššieho súdneho úradníka. Za odbornú skúšku na vyššieho súdneho úradníka podľa tohto zákona sa považuje aj justičná skúška, prokurátorská skúška, advokátska skúška, notárska skúška a odborná skúška komerčného právnika.

§ 3

(1)	Vyšší súdny úradník je pri rozhodovaní viazaný len 
a)	Ústavou Slovenskej republiky a zákonom,
b)	medzinárodnou zmluvou, ak tak ustanovuje Ústava Slovenskej republiky alebo zákon,
c)	nálezom Ústavného súdu Slovenskej republiky.
(2)	Za podmienok ustanovených osobitnými predpismi4) je vyšší súdny úradník viazaný aj právnym názorom, ktorý vyslovil vo svojom rozhodnutí súd vyššieho stupňa.
(3) Pre úkony, ktoré nespočívajú v rozhodnutí, môže vydať predseda senátu alebo samosudca určený rozvrhom práce (ďalej len “sudca”) pre vyššieho súdneho úradníka písomný záväzný pokyn, ako má byť úkon uskutočnený.

§ 4

(1)	Vyšší súdny úradník je vylúčený z vykonávania úkonov súdu z tých istých dôvodov, ktoré ustanovuje osobitný zákon pre vylúčenie sudcu.5)
	 (2) Ak sa vyšší súdny úradník dozvie o skutočnosti, pre ktorú je vylúčený z vykonávania úkonov súdu, oznámi to bez zbytočného odkladu sudcovi. Do oznámenia tejto skutočnosti môže v konaní urobiť len také úkony, ktoré nepripúšťajú odklad.
(3) O vylúčení vyššieho súdneho úradníka z vykonávania úkonov súdu rozhoduje sudca uznesením, proti ktorému nie je prípustný opravný prostriedok. 
(4) Ak bolo rozhodnuté, že vyšší súdny úradník je vylúčený z vykonávania úkonov súdu, predseda súdu určí na vykonávanie úkonov súdu iného vyššieho súdneho úradníka.

§ 5

(1) Vyšší súdny úradník  predloží vec sudcovi, ak
a)	ide o vec právne alebo skutkovo zložitú,
b)	je vo veci potrebné vykonať úkony, na ktoré vyšší súdny úradník nie je oprávnený.
(2) Sudca môže vyššiemu súdnemu úradníkovi vec odňať. O odňatí veci rozhoduje sudca uznesením, proti ktorému nie je prípustný opravný prostriedok . Po odňatí veci vyššiemu súdnemu úradníkovi sudca vec vybaví sám. 

§ 6
 
(1) Proti rozhodnutiu vydanému vyšším súdnym úradníkom v občianskom súdnom konaní možno podať odvolanie za rovnakých podmienok ako proti rozhodnutiu sudcu. Ak je podané odvolanie proti rozhodnutiu, ktoré vydal vyšší súdny úradník, môže mu celkom vyhovieť sudca. 
(2)	Proti uzneseniu vydanému vyšším súdnym úradníkom v trestnom konaní možno podať sťažnosť za podmienok ustanovených osobitným zákonom.6) Ak je podaná sťažnosť proti uzneseniu, ktoré vydal vyšší súdny úradník, môže jej celkom vyhovieť sudca, ak sa zmena pôvodného uznesenia nedotkne práv inej strany trestného konania.

Činnosť vyšších súdnych úradníkov

§ 7
Alternatíva 1
Ak osobitný zákon neustanovuje inak, môže sudca v občianskom súdnom konaní poveriť vyššieho súdneho úradníka 
a)	konaním, vrátane rozhodovania, v týchto veciach:
1.	zmierovacie konanie, 
2.	konanie o určenie otcovstva súhlasným vyhlásením rodičov,
3.	konanie o úschovách,
4.	konanie o umorenie listín,
5.	konanie vo veciach starostlivosti o maloletých, v opatrovníckych veciach osôb pozbavených spôsobilosti na právne úkony alebo obmedzených v spôsobilosti na právne úkony, osôb neprítomných a neznámych, v ktorých nie je treba nariadiť pojednávanie,
6.	konanie o návrhoch na vydanie platobného rozkazu a v týchto prípadoch i rozhodovanie o oneskorene podaných odporoch, o odporoch podaných bez odôvodnenia a o zrušení platobného rozkazu, ktorý nemožno doručiť,
7.	konanie o výkon rozhodnutia o výchove maloletých detí, o výkon rozhodnutia zrážkami zo mzdy, prikázaním pohľadávky a predajom hnuteľných vecí, ak netreba nariadiť pojednávanie vrátane činnosti pred nariadením výkonu rozhodnutia,
b)	vykonaním úkonov súdu, okrem rozhodovania vo veci samej, v týchto veciach:
1.	konanie o dedičstve, s výnimkou pojednávania na súde a rozhodovania vo veci samej,
2.	konanie vo veciach obchodného registra s výnimkou rozhodovania vo veci samej,
3.	konanie vo veciach starostlivosti súdu o maloletých a v opatrovníckych veciach osôb pozbavených spôsobilosti na právne úkony alebo obmedzených spôsobilosti na právne úkony a  osôb neprítomných alebo neznámych, v ktorom je treba nariadiť pojednávanie, s výnimkou pojednávania a rozhodovania vo veci samej,
4.	konanie o výkon rozhodnutia vo veciach starostlivosti súdu o maloletých a v opatrovníckych veciach osôb pozbavených spôsobilosti na právne úkony alebo obmedzených spôsobilosti na právne úkony a  osôb neprítomných alebo neznámych, v ktorom je treba nariadiť pojednávanie, s výnimkou pojednávania a rozhodovania vo veci samej,
5.	konanie konkurzu a vyrovnania s výnimkou pojednávania a rozhodovania o vyhlásení konkurzu,
c)	rozhodovaním :
1.	o návrhoch na predbežné opatrenie a zabezpečenie dôkazu pred začatím konania, 
2.	o poriadkovej pokute,
3.	o svedočnom, znalečnom a tlmočnom,
4.	o vrátení zložených preddavkov na trovy dôkazov,
5.	vo veciach súdnych poplatkov, vrátane rozhodovania o zastavení konania pre nezaplatenie súdneho poplatku a o zrušení uvedeného rozhodnutia.

Alternatíva 2
(1)	Ak osobitný zákon neupravuje inak, môže sudca v občianskom súdnom konaní poveriť vyššieho súdneho úradníka vykonaním úkonov súdu v týchto veciach:
a)	zmierovacie konanie, 
b)	konanie o určenie otcovstva súhlasným vyhlásením rodičov,
c)	konanie o úschovách,
d)	konanie o umorenie listín,
e)	v konaní o dedičstve, s výnimkou pojednávania na súde a rozhodovania vo veci samej,
f)	konanie o návrhoch na vydanie platobného rozkazu a v týchto prípadoch i rozhodovanie o oneskorene podaných odporoch, o odporoch podaných bez odôvodnenia a o zrušení platobného rozkazu, ktorý nemožno doručiť,
g)	konanie o výkone rozhodnutia o výchove maloletých detí, o výkone rozhodnutia zrážkami zo mzdy, o výkone rozhodnutia prikázaním pohľadávky a o výkone rozhodnutia predajom hnuteľných vecí, ak netreba nariadiť pojednávanie, a to činnosť pred nariadením výkonu rozhodnutia a nariadenie výkonu rozhodnutia v týchto konaniach,
h)	konanie vo veciach starostlivosti súdu o maloletých a v opatrovníckych veciach osôb pozbavených spôsobilosti na právne úkony alebo obmedzených spôsobilosti na právne úkony a  osôb neprítomných alebo neznámych, s výnimkou pojednávania a rozhodovania vo veci samej,
i)	konanie vo veciach obchodného registra s výnimkou rozhodovania vo veci samej,
j)	rozhodovanie o poriadkovej pokute,
k)	rozhodovanie o svedočnom, znalečnom a tlmočnom,
l)	rozhodovanie o vrátení zložených záloh na trovy dôkazov,
m)	rozhodovanie vo veciach súdnych poplatkov, vrátane rozhodovania o zastavení konania pre nezaplatenie súdneho poplatku a o zrušení uvedeného rozhodnutia,
n)	v konaní o výkon rozhodnutia, v ktorých je treba nariadiť pojednávanie, s výnimkou pojednávania a rozhodovania vo veci samej,
o)	v konaní konkurzu a vyrovnania s výnimkou pojednávania a rozhodovania o vyhlásení konkurzu.

§ 8

Vyšší súdny úradník môže ďalej vykonávať tieto úkony súdu v občianskom súdnom konaní :
a)	spisovanie podaní s výnimkou podaní v konaniach, v ktorých sa podľa osobitného predpisu vyžaduje právnické vzdelanie účastníka alebo jeho zástupcu,
b)	odstraňovanie vád nesprávnych alebo neúplných podaní,
c)	 vybavovanie dožiadaní s výnimkou dožiadaní v styku s cudzinou,
d)	poskytovanie súčinnosti pri podávaní žiadosti o poskytnutie právnej pomoci v cudzine,
e)	vydávanie úradných odpisov, výpisov a potvrdení z obchodného registra,
f)	príprava pojednávania podľa osobitného predpisu7),
g)	úkony súdu pred predložením veci odvolaciemu súdu,
h)	úkony súdu pred predložením veci dovolaciemu súdu,
i)	poplatková kontrola spisu pred uložením spisu do spisovne,
j)	úkony súvisiace s rekonštrukciou spisu,
k)	vyznačovanie doložky právoplatnosti a vykonateľnosti na rovnopisy súdnych rozhodnutí,
l)	vyhotovovanie štatistických listov a ďalších prác v odbore súdnej štatistiky a výkazníctva,
m)	samostatné vykonávanie úkonov v inej činnosti súdu.8) 

§ 9

Ak osobitný zákon neustanovuje inak, môže sudca v trestnom konaní poveriť vyššieho súdneho úradníka rozhodovaním o:
a)	vrátení veci dôležitej pre trestné konanie po právoplatnosti rozhodnutia vo veci samej,
b)	výške odmeny a náhrade hotových výdavkov ustanovenému obhajcovi,
c)	povinnosti odsúdeného  hradiť trovy trestného konania určené paušálnou sumou a náklady spojené s výkonom väzby a o povinnosti odsúdeného nahradiť odmenu a hotové výdavky uhradené štátom ustanovenému obhajcovi,
d)	svedočnom, znalečnom a tlmočnom,
e)	započítaní väzby a trestu.

§ 10

	Vyšší súdny úradník môže ďalej vykonávať tieto úkony súdu v trestnom konaní:
a)	spisovanie podaní súdu, vrátane návrhov a opravných prostriedkov,
b)	doručovanie obžaloby a iných súdnych písomnosti osobám vo väzbe alebo vo výkone trestu odňatia slobody a spisovanie zápisnice o tomto úkone,
c)	vybavovanie dožiadaní s výnimkou dožiadania v styku s cudzinou,
d)	opatrenia potrebné na výkon trestu odňatia slobody, ochranného liečenia, ochrannej výchovy, zhabania veci, prepadnutia majetku, ako aj iné opatrenia potrebné na výkon iných uložených trestov,
e)	zabezpečovanie podkladov pre rozhodnutie o osvedčení pri podmienečnom odsúdení, podkladov v konaní o podmienečnom prepustení, o podmienečnom upustení od výkonu zvyšku trestu zákazu činnosti a od výkonu zvyšku trestu zákazu pobytu, podkladov pre rozhodnutie o zmene spôsobu výkonu trestu odňatia slobody  a zahladení odsúdenia,
f)	vyrozumenie o podmienečnom prepustení a o zahladení odsúdenia,
g)	výzva na zaplatenie peňažného trestu alebo poriadkovej pokuty a opatrenia súvisiace s vykonávaním výkonu rozhodnutia o nich,
h)	podávanie ďalších dodatočných správ registru trestov,
i)	kontrola korešpondencie obvinených,
j)	účasť pri návštevách obvinených,
k)	úkony súvisiace s rekonštrukciou spisu,
l)	zabezpečovanie prípravy hlavného pojednávania a iných pojednávaní súdu, 
m)	vyhotovovanie zápisnice o pojednávaní súdu,
n)	vyhotovovanie konceptov rozhodnutí,
o)	vyznačovanie doložky právoplatnosti a vykonateľnosti na rovnopisy súdnych rozhodnutí,
p)	vyhotovovanie štatistických listov a ďalších prác v odbore súdnej štatistiky a výkazníctva,
q)	vydávanie úradných potvrdení o skutočnostiach známych zo spisu,
r)	samostatné vykonávanie úkonov v inej činnosti súdu.8) 

Prechodné ustanovenia

§ 11

(1)	Súdny tajomník, ktorý spĺňa predpoklady podľa osobitného predpisu1), môže do 30. septembra 2008 vykonávať úkony súdu, ktoré je podľa tohto zákona oprávnený vykonávať vyšší súdny úradník za podmienky, že do 30.septembra 2004 bude prijatý na vysokoškolské právnické štúdium na právnickej fakulte.
(2)	Súdnemu tajomníkovi skončí štátnozamestnanecký pomer, okrem dôvodov podľa osobitného zákona1) ak do
a)	30. septembra 2008 neukončí vysokoškolské právnické štúdium na právnickej fakulte,
b)	30. septembra 2004 nebude prijatý na vysokoškolské štúdium na právnickej fakulte.

§ 12

Za právnické vzdelanie podľa § 2 ods. 1 písm. b) sa považuje aj právnické vzdelanie získané na právnickej fakulte vysokej školy so sídlom na území Českej a Slovenskej Federatívnej Republiky. 

Čl. II 

Zákon č.335/1991 Zb. o súdoch a sudcoch v  znení zákona Národnej rady Slovenskej republiky č.412/1991 Zb., zákona Národnej rady Slovenskej republiky     č. 264/1992 Zb., zákona Národnej rady Slovenskej republiky č.12/1993 Z. z., zákona Národnej rady Slovenskej republiky č. 307/1995 Z. z., zákona Národnej rady Slovenskej republiky č. 328/1996 Z. z. a zákona Národnej rady Slovenskej republiky č. 385/2000 Z. z. a zákona č. .../2001 Z. z. sa mení a dopĺňa takto:

1.	V § 26 ods. 2 sa za slovo “sudcom” vkladajú slová “a vyšším súdnym úradníkom”.

	2. V § 26 ods. 3 písm. a) sa spojka “a” nahrádza čiarkou a za slovo “senátov” sa vkladajú slová “ a vyšších súdnych úradníkov”.

	3. V § 26 ods. 3 písm. d) sa slová “a členov senátov”  nahrádzajú slovami “a vyšších súdnych úradníkov”.

	4. V § 26 ods. 3 písm. f) sa za slovo “sudcom” vkladajú slová “a vyšším súdnym úradníkom”.

5. V § 27 ods. 1 v prvej vete sa za slovo “sudcami” vkladajú slová “a vyššími súdnymi úradníkmi”.

	6. V § 27 ods.1 v druhej vete sa za slovo “sudcov” vkladá čiarka a slová “vyšších súdnych úradníkov”.

	7. V § 27 ods. 2 sa za slovo “sudcov” vkladajú slová “a vyšších súdnych úradníkov”.

	8. V § 27 ods. 4 sa za slovo “sudca” vkladajú slová “alebo vyšší súdny úradník”.

Čl. III

Zákon č. 312/2001 Z. z. o štátnej službe a o zmene a doplnení niektorých zákonov sa mení a dopĺňa takto:

1.	V § 2 ods. 4 sa za slová “justičných čakateľov” vkladajú slová “a vyšších súdnych úradníkov”.

2. V § 2 ods. 6 sa za slová “justičných čakateľov” vkladajú slová  “a  právne vzťahy vyšších súdnych úradníkov”.

Čl. IV 
  
Tento zákon nadobúda účinnosť 1. apríla 2002.